A Bizottság határozata

(2002. június 20.)

a Japánból származó feldolgozott vagy fagyasztott kéthéjú kagylók, tüskésbőrűek, zsákállatok és tengeri haslábúak behozatalára vonatkozó különleges feltételek megállapításáról

(az értesítés a C(2002) 2198. számú dokumentummal történt)

(EGT vonatkozású szöveg)

(2002/470/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 97/79/EK irányelvvel [1] módosított, az élő kéthéjú kagylók tenyésztésére és forgalomba hozatalára vonatkozó egészségügyi feltételek megállapításáról szóló, 1991. július 15-i 91/492/EGK tanácsi irányelvre [2] és különösen annak 9. cikke (3) bekezdésének b) pontjára,

mivel:

(1) A Bizottság egy szakértője ellenőrző látogatást tett Japánban, a kéthéjú kagylók tenyésztése, feldolgozása, tárolása és Közösségbe történő feladása körülményeinek ellenőrzése céljából.

(2) A japán jogszabályok rendelkezései értelmében az "Inspection and Safety Division (ISD) of the Ministry of Health, Labour and Welfare" felelős a kéthéjú kagylók, tüskésbőrűek, zsákállatok és tengeri haslábúak egészségügyi vizsgálatának elvégzéséért, valamint a tenyésztés higiéniás és egészségügyi feltételeinek figyelemmel kíséréséért. Ugyanezen jogszabályok felhatalmazzák az ISD-t a kéthéjú kagylók, tüskésbőrűek, zsákállatok és tengeri haslábúak bizonyos övezetekből történő begyűjtésének engedélyezésére vagy megtiltására.

(3) Az ISD és laboratóriumai képesek a Japánban hatályban levő jogszabályok alkalmazásának hatékony ellenőrzésére.

(4) Japán illetékes hatóságai vállalták, hogy rendszeresen és gyorsan közlik a Bizottsággal, a toxinokat tartalmazó plankton begyűjtési övezetekben való jelenlétével kapcsolatos adatokat.

(5) Japán illetékes hatóságai hivatalos biztosítékokat nyújtottak a 91/492/EGK irányelv mellékletének V. fejezetében meghatározott követelmények, valamint az említett irányelvben előírtakkal egyenértékű, a tenyésztési és átmosó övezetek minősítésére, a feladó és tisztító központok engedélyezésére, továbbá a közegészségügyi ellenőrzésre és a tenyésztés-ellenőrzésre vonatkozó követelmények teljesítéséről.

(6) Japánt alkalmasnak találták arra, hogy bekerüljön a 91/492/EGK irányelv 9. cikke (3) bekezdésének a) pontjában említett egyenértékűségi feltételeket teljesítő harmadik országok jegyzékébe.

(7) Japán olyan fagyasztott vagy feldolgozott kéthéjú kagylókat, tüskésbőrűeket, zsákállatokat és tengeri haslábúakat kíván a Közösségbe exportálni, amelyek sterilizálása vagy hőkezelése a 97/275/EK határozattal [3] módosított 93/25/EGK bizottsági határozat [4] követelményeivel összhangban történt. Ennek érdekében ki kell jelölni azokat a tenyésztési területeket, ahonnan kéthéjú kagylók, tüskésbőrűek, zsákállatok és tengeri haslábúak gyűjthetők be és exportálhatók a Közösségbe.

(8) A különleges behozatali feltételeket a legutóbb a 98/45/EK irányelvvel [5] módosított, a tenyésztett víziállatok és az akvakultúra-termékek forgalomba hozatalára irányadó állat-egészségügyi feltételekről szóló, 1991. január 28-i 91/67/EGK tanácsi irányelv [6] alapján hozott határozatok sérelme nélkül kell alkalmazni.

(9) Az ellenőrző látogatás eredményeit követően a legutóbb a 94/206/EK határozattal [7] módosított, a Japánból származó fésűkagylókra vonatkozó bizonyos védőintézkedésekről szóló, 1992. február 6-i 92/91/EGK bizottsági határozat [8], a legutóbb a 95/81/EK határozattal [9] módosított, a Japánból származó fagyasztott vagy feldolgozott fésűkagylók és a Pectinidae osztályhoz tartozó egyéb puhatestűek behozatalára vonatkozó különleges feltételek megállapításáról szóló, 1994. április 8-i 94/205/EK bizottsági határozat [10], valamint a legutóbb a 95/537/EK határozattal [11] módosított, a Japánból származó halászati termékekre vonatkozó bizonyos védőintézkedésekről szóló, 1995. április 7-i 95/119/EK bizottsági határozat [12] túlhaladottá vált és hatályon kívül kell helyezni.

(10) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Japánban az "Inspection and Safety Division (ISD) of the Ministry of Health, Labour and Welfare" a kéthéjú kagylók, tüskésbőrűek, zsákállatok és tengeri haslábúak 91/492/EGK irányelv követelményeinek való megfelelését ellenőrző és igazoló illetékes hatóság.

2. cikk

A Japánból származó, és emberi fogyasztásra szánt feldolgozott vagy fagyasztott kéthéjú kagylóknak, tüskésbőrűeknek, zsákállatoknak és tengeri haslábúaknak az e határozat mellékletében felsorolt engedélyezett tenyésztési területekről kell származniuk.

3. cikk

A 92/91/EGK, a 94/205/EK és a 95/119/EK határozat hatályát veszti.

4. cikk

Ezt a határozatot 2002. június 24-től kell alkalmazni.

5. cikk

Ennek a határozatnak a tagállamok a címzettjei.

Kelt Brüsszelben, 2002. június 20-án.

a Bizottság részéről

David Byrne

a Bizottság tagja

[1] HL L 24., 1998.1.30., 31. o.

[2] HL L 268., 1991.9.24., 1. o.

[3] HL L 108., 1997.4.25., 52. o.

[4] HL L 16., 1993.1.25., 22. o.

[5] HL L 189., 1998.7.3., 12. o.

[6] HL L 46., 1991.2.19., 1. o.

[7] HL L 99., 1994.4.19., 44. o.

[8] HL L 32., 1992.2.8., 37. o.

[9] HL L 66., 1995.3.24., 24. o.

[10] HL L 99., 1994.4.19., 38. o.

[11] HL L 304., 1995.12.16., 51. o.

[12] HL L 80., 1995.4.8., 56. o.

--------------------------------------------------

MELLÉKLET

A 91/492/EGK IRÁNYELV RENDELKEZÉSEINEK MEGFELELŐ TENYÉSZTÉSI TERÜLETEK

Szám | Név | Elhelyezkedés | Kategória |

1. | A Mutsu-öböl keleti része | Aomori prefektúra | a |

--------------------------------------------------